P6_TA(2007)0055

Διάλογος μεταξύ της κινεζικής κυβέρνησης και των απεσταλμένων του Δαλάϊ Λάμα

Ψήφισμα του Ευρωπαϊκού Κοινοβουλίου σχετικά με τον διάλογο μεταξύ της κινεζικής κυβέρνησης και των απεσταλμένων του Δαλάι Λάμα

Το Ευρωπαϊκό Κοινοβούλιο,

- έχοντας υπόψη το ψήφισμά του της 26ης Οκτωβρίου 2006 σχετικά με το Θιβέτ [1],

- έχοντας υπόψη το ψήφισμά του της 7ης Σεπτεμβρίου 2006 σχετικά με τις σχέσεις ΕΕ-Κίνας [2],

- έχοντας υπόψη τη δήλωση της Προεδρίας, της 22ας Φεβρουαρίου 2006, όπου βεβαιώνεται ότι η Ευρωπαϊκή Ένωση υποστηρίζει θερμά τον διάλογο ανάμεσα στην κινεζική κυβέρνηση και τους απεσταλμένους του Δαλάι Λάμα και εκφράζεται η ελπίδα ότι αμφότερα τα μέρη θα είναι διατεθειμένα να επιληφθούν καλή τη πίστει ουσιαστικών θεμάτων για να εξευρεθούν λύσεις στην πράξη οι οποίες να μπορούν να συμβάλουν σε ειρηνική και βιώσιμη διευθέτηση για το Θιβέτ επί της οποίας να υπάρχει η συμφωνία αμφοτέρων των πλευρών,

- έχοντας υπόψη τη δήλωση στην οποία προέβη, στις 15 Δεκεμβρίου 2005, ο Αντιπρόεδρος της Επιτροπής Günter Verheugen, εξ ονόματος της Επιτρόπου Εξωτερικών Σχέσεων Benita Ferrero-Waldner, ότι η Επιτροπή ελπίζει να ευρεθεί σύντομα λύση στο ζήτημα του Θιβέτ η οποία να είναι συμβατή με την κινεζική κυριαρχία και να σέβεται τον θιβετιανό πληθυσμό και ότι ο μόνος τρόπος προς επίτευξη αυτού του τελικού στόχου είναι μέσω ειρηνικής διεργασίας βάσει ανοικτού και άμεσου διαλόγου ο οποίος δεν υπόκειται σε προϋποθέσεις,

- έχοντας υπόψη τους προηγούμενους πέντε γύρους διαλόγου ανάμεσα στην κυβέρνηση της Λαϊκής Δημοκρατίας της Κίνας και τους απεσταλμένους της αγιότητας του Δαλάι Λάμα, διαλόγου που άρχισε τον Σεπτέμβριο 2002,

- έχοντας υπόψη το άρθρο 115, παράγραφος 5, του Κανονισμού του,

Α. χαιρετίζοντας τη δέσμευση που έχουν αναλάβει η κυβέρνηση της Λαϊκής Δημοκρατίας της Κίνας και η αγιότητά του ο Δαλάι Λάμα για να επιλύσουν το ζήτημα του Θιβέτ μέσω διεργασίας διαλόγου,

Β. λαμβάνοντας υπόψη ότι υπάρχουν διαφορές επί ουσιαστικών θεμάτων και ότι συγκεκριμένα για τις δύο πλευρές δεν έχει καταστεί δυνατόν να επιτύχουν κοινή αντίληψη της σχέσεως Θιβέτ-Κίνας στην ιστορία,

Γ. έχοντας υπόψη τις ανησυχίες που εκφράζει η κυβέρνηση της Λαϊκής Δημοκρατίας της Κίνας για την ενότητα και τη σταθερότητα της Κίνας, καθώς και όσον αφορά την προσήλωση της Ευρωπαϊκής Ένωση στην πολιτική της "μιας Κίνας",

Δ. έχοντας υπόψη ότι ο Δαλάι Λάμα έχει με συνέπεια δηλώσει ότι δεν επιδιώκει ανεξαρτησία αλλά γνήσια αποκεντρωμένη αυτονομία για το Θιβέτ,

Ε. επιβεβαιώνοντας και υπογραμμίζοντας την κοινή εθνοτική, γλωσσική, θρησκευτική και πολιτιστική ταυτότητα του θιβετιανού λαού και τις φιλοδοξίες του θιβετιανού λαού για ενοποιημένο διοικητικό σύστημα ,

ΣΤ. λαμβάνοντας υπόψη ότι στις 17 Ιανουαρίου 2007 άρχισαν επίσημα στο Πεκίνο οι διαπραγματεύσεις για μία νέα συμφωνία-πλαίσιο εταιρικής σχέσης και συνεργασίας ΕΕ-Κίνας,

Ζ. λαμβάνοντας υπόψη ότι ο Δαλάι Λάμα έχει εκφράσει την επιθυμία να πραγματοποιήσει προσκύνημα στην Κίνα και λαμβάνοντας υπόψη ότι το εν εξορία θιβετιανό κοινοβούλιο έχει ζητήσει συνάντηση του Προέδρου της Κίνας με την αγιότητά του τον Δαλάι Λάμα, συνάντηση που θα δημιουργούσε κλίμα εμπιστοσύνης ανάμεσα στους λαούς του Θιβέτ και της Κίνας αλλά επίσης και στη διεθνή κοινότητα,

1. παροτρύνει την κυβέρνηση της Λαϊκής Δημοκρατίας της Κίνας και τον Δαλάι Λάμα, παρά τις διαφορές που τους χωρίζουν επί ορισμένων ουσιαστικών θεμάτων, να επαναλάβουν και να συνεχίσουν τον διάλογο χωρίς προϋποθέσεις, κοιτάζοντας προς τα εμπρός κατά τρόπο που να επιτρέπει την επίτευξη ρεαλιστικών λύσεων οι οποίες να σέβονται την εδαφική ακεραιότητα της Κίνας και να ανταποκρίνονται στις φιλοδοξίες του θιβετιανού λαού·

2. χαιρετίζει τους νόμους και τις διατάξεις περί περιφερειακής εθνοτικής αυτονομίας που ενέκρινε η κυβέρνηση της Λαϊκής Δημοκρατίας της Κίνας, εκφράζει όμως την ανησυχία του διότι πολλοί από αυτούς τους νόμους περιέχουν προϋποθέσεις που εμποδίζουν ή υπονομεύουν την εφαρμογή τους·

3. καλεί το Συμβούλιο, την Επιτροπή και τα κράτη μέλη να υποστηρίξουν ενεργητικά την ενδυνάμωση του διαλόγου και, τη ελλείψει σαφών και συγκεκριμένων αποτελεσμάτων επί ουσιαστικών θεμάτων, να αποτιμήσουν σε διαβούλευση με τα δύο μέρη ποίον περαιτέρω ρόλο μπορεί να διαδραματίσει η ΕΕ για να διευκολύνει μία βάσει διαπραγματεύσεων επίλυση για το Θιβέτ, περιλαμβανομένου και του ορισμού ειδικού εντεταλμένου της ΕΕ για το Θιβέτ·

4. καλεί τον Ύπατο Εκπρόσωπο/Γενικό Γραμματέα του Συμβουλίου να περιλάβει στην ετήσια έκθεση ΚΕΠΠΑ προς το Κοινοβούλιο πληροφορίες σχετικά με την εξέλιξη του διαλόγου ανάμεσα στην κυβέρνηση της Λαϊκής Δημοκρατίας της Κίνας και τους απεσταλμένους της αγιότητας του Δαλάι Λάμα το 2007 και εφεξής·

5. καλεί την Επιτροπή να θέσει το ζήτημα του Θιβέτ και της επαναλήψεως των συνομιλιών των δύο πλευρών κατά τις διαπραγματεύσεις σχετικά με την νέα συμφωνία-πλαίσιο εταιρικής σχέσης και συνεργασίας ΕΕ-Κίνας και να προβεί σε αναφορά στο Κοινοβούλιο σχετικά με την εξέλιξη του διαλόγου ανάμεσα στην κυβέρνηση της Λαϊκής Δημοκρατίας της Κίνας και τους απεσταλμένους της αγιότητας του Δαλάι Λάμα το 2007 και εφεξής·

6. καλεί την Προεδρία του Συμβουλίου να εγκρίνει δήλωση που να αναφέρεται στο πώς θα μπορούσε η ΕΕ να διευκολύνει την επίτευξη προόδου προς μία ειρηνική και βάσει διαπραγματεύσεων επίλυση για το Θιβέτ·

7. καλεί την Επιτροπή, το Συμβούλιο και τις κυβερνήσεις των κρατών μελών να συνεργασθούν με τις Ηνωμένες Πολιτείες και άλλα κράτη που δεν είναι μέλη της ΕΕ στις προσπάθειες προς διευκόλυνση του διαλόγου ανάμεσα στην κυβέρνηση της Λαϊκής Δημοκρατίας της Κίνας και τον Δαλάι Λάμα·

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, τον Πρόεδρο, την κυβέρνηση και το Κοινοβούλιο της Λαϊκής Δημοκρατίας της Κίνας και την αγιότητά του τον Δαλάι Λάμα.

[1] Κείμενα που εγκρίθηκαν, P6_TA(2006)0465.

[2] ΕΕ C 305 Ε της 14.12.2006, σ. 219.

--------------------------------------------------